作者:陳人傑
標題:沁園春
內容:盡典春衣，換酒津亭，送君此行。嘆清朝有道，何曾逐客，有司議法，忍及書生。歸去來兮，噫其甚矣，見說江濤也不平。君之友，豈都無義士，剖膽相明。挑詩行李如冰。正趁得越山桃李春。把從前豪舉，著些老氣，不應造物，到底無情。雁蕩煙霞，鳳城風雨，兩地相思魂夢清。重來否，算海波未窄，猶可騎鯨。